L 212/2
SK
Úradný vestník Európskej únie
29.8.2023
(5)
Argentína je uvedená v prílohe XIV ako tretia krajina, z ktorej je povolený vstup zásielok čerstvého mäsa a mäsových výrobkov z hydiny a pernatej zveri do Únie s dátumom uzávierky 28. februára 2023 z dôvodu výskytu ohniska vysokopatogénnej aviárnej influenzy.
Argentína je takisto uvedená v prílohe XV ako tretia krajina, z ktorej sa v súlade s prílohou XXVI k delegovanému nariadeniu (EÚ) 2020/692 povoľuje vstup zásielok mäsových výrobkov z hydiny a pernatej zveri, ktoré podliehajú ošetreniu na zmiernenie rizika D, do Únie.
(6)
Okrem toho 10.augusta 2023 predložila Argentína Komisii aktualizované informácie o epidemiologickej situácii na jej území v súvislosti s výskytom ohnísk vysokopatogénnej aviárnej influenzy, ktoré boli potvrdené 28. februára 2023 a 14. júna 2023 v chovoch hydiny, ako aj o opatreniach, ktoré prijala, aby zabránila ďalšiemu šíreniu tejto choroby.
Konkrétne v nadväznosti na uvedené ohniská vysokopatogénnej aviárnej influenzy Argentína vykonala opatrenia stanovené v článku 38 ods.
2 delegovaného nariadenia (EÚ) 2020/692, a to politiku likvidácie zvierat s cieľom kontrolovať a obmedziť šírenie tejto choroby, náležité vyčistenie a vydezinfikovanie v nadväznosti na vykonanie politiky likvidácie zvierat v postihnutých chovoch a príslušný program dohľadu, ktorým sa preukazuje neprítomnosť infekcie v ohrozených populáciách.
(7)
Komisia vyhodnotila informácie, ktoré predložila Argentína, a dospela k záveru, že uvedené ohniská HPAI boli odstránené a že už neexistuje žiadne riziko spojené so vstupom zásielok čerstvého mäsa a mäsových výrobkov z hydiny z Argentíny, z ktorej bol vstup uvedených komodít do Únie zakázaný.
(8)
Spojené kráľovstvo nahlásilo Komisii výskyt troch ohnísk vysokopatogénnej aviárnej influenzy u hydiny v Škótsku, v oblasti v správe rady Aberdeenshire (2) a Dumfries a Galloway (1), ktoré boli laboratórnou analýzou (RT-PCR) potvrdené 14. augusta 2023.
(9)
V nadväznosti na tieto nedávne výskyty ohnísk vysokopatogénnej aviárnej influenzy veterinárne orgány Spojeného kráľovstva zriadili v okruhu najmenej 10 km okolo postihnutých zariadení reštrikčné pásma a v záujme kontroly výskytu vysokopatogénnej aviárnej influenzy a obmedzenia šírenia tejto choroby zaviedli politiku likvidácie zvierat.
(10)
Spojené kráľovstvo predložilo Komisii informácie o epidemiologickej situácii na svojom území a o opatreniach prijatých na zamedzenie ďalšieho šírenia vysokopatogénnej aviárnej influenzy.
(11)
Komisia tieto informácie vyhodnotila.
Domnieva sa, že vzhľadom na situáciu týkajúcu sa zdravia zvierat v oblastiach, na ktoré sa vzťahujú obmedzenia zavedené veterinárnymi orgánmi Spojeného kráľovstva, by sa mal v záujme ochrany štatútu zdravia zvierat v Únii pozastaviť vstup zásielok hydiny, zárodočných produktov hydiny a čerstvého mäsa z hydiny a pernatej zveri do Únie.
(12)
Spojené štáty poskytli aktualizované informácie v súvislosti s epidemiologickou situáciou na svojom území, pokiaľ ide o vysokopatogénnu aviárnu influenzu, ktorá viedla k pozastaveniu vstupu určitých výrobkov do Únie, ako sa stanovuje v prílohách V a XIV k vykonávaciemu nariadeniu (EÚ) 2021/404.
(13)
Spojené štáty americké ďalej predložili aktualizované informácie o epidemiologickej situácii na svojom území v súvislosti s výskytom troch ohnísk vysokopatogénnej aviárnej influenzy v chovoch hydiny v štátoch Nevada, New York a Južná Dakota, ktoré boli potvrdené 17. októbra 2022 a 22. marca 2023.
(14)
Spojené štáty takisto predložili informácie o opatreniach, ktoré prijali na zamedzenie ďalšieho šírenia vysokopatogénnej aviárnej influenzy.
Najmä po výskyte uvedených ohnísk tejto choroby Spojené štáty americké zaviedli politiku likvidácie zvierat s cieľom kontrolovať a obmedziť šírenie tejto choroby a takisto dokončili potrebné čistenie a dezinfekciu po zavedení politiky likvidácie zvierat v chovoch hydiny, ktoré boli na ich území nakazené.